作者:岑參
標題:敬酬杜華淇上見贈，兼呈熊曜
內容:杜侯實才子，盛名不可及。只曾效一官，今已年四十。是君同時者，已有尚書郎。憐君獨未遇，淹泊在他鄉。我從京師來，到此喜相見。共論窮途事，不覺淚滿面。憶昨癸未歲，吾兄自江東。得君江湖詩，骨氣淩謝公。熊生尉淇上，開館常待客。喜我二人來，歡笑朝複夕。縣樓壓春岸，戴勝鳴花枝。吾徒在舟中，縱酒兼彈棋。三月猶未還，寒愁滿春草。賴蒙瑤華贈，諷詠慰懷抱。